British Airways en Kulula vlieg weer(Foto: kulula.com) British Airways en Kulula sal Donderdagoggend weer hul vlugte hervat nadat die Burgerlugvaartowerheid (BLO) Comair se lugvaartbedryfsertifikaat heringestel het. Dié sertifikaat is Woensdagaand heringestel ná ’n deeglike hersiening van Comair, wat British Airways en Kulula.com in Suid-Afrika bedryf, se dokumente. Die lugdiensgroep se dienste is oor die naweek opgeskort na aanleiding van ’n ondersoek na die onlangse vlaag veiligheidsvoorvalle. Die BLO het egter sy assessering van bewyse wat Comair gedurende ’n oudit aan hom voorgelê het, Woensdagaand afgehandel waarna die lugdiensgroep se lugvaartbedryfsertifikaat met onmiddellike inwerkingtreding heringestel is. “Die reguleerder wou Comair se voldoening aan die toepaslike burgerlugvaartregulasies bevestig. Die inspeksie het ook ten doel gehad om Comair se veiligheid‑ en gehaltebeheerbestuurstelsels na te gaan om nakoming te bepaal,” lui ’n verklaring deur die BLO. Glenn Orsmond, uitvoerende hoof van Comair, sê die lugdiensgroep het vyf dae en vyf nagte lank gespook en nou saam met die BLO gewerk om te verseker dat die dokumente hersien word. “Comair is bly dat die situasie uiteindelik opgelos is. Ons fokus is nou om ons bedrywighede so vinnig as moontlik te hervat sodat ons ons klante verder kan bystaan.” 1/5 – British Airways (operated by Comair) and https://t.co/cK3xAJazYb flights will start operating again tomorrow following the South African Civil Aviation Authority (SACAA) reinstating Comair’s Air Operators’ Certificate. — kulula (@kulula) March 16, 2022 British Airways en Kulula se vlugte sal in ’n gefaseerde wyse hervat word en passasiers word deur die lugrederye aangeraai om die vliegskedules op hul webwerwe na te gaan voordat hulle lughawe toe gaan. “Klante met bestaande besprekings sal direk gekontak word.” Volgens Comair het passasiers die afgelope paar dae bes moontlik op vlugte van ander lugrederye geholpe geraak, “maar met Comair wat 40% van die kapasiteit in die mark bedryf, was daar nie genoeg sitplekke vir almal wat geraak is nie”. Eise-storm kom dalk ’n Regskenner het intussen gesê Comair moet hom ná die afgelope dae se opskorting van vlugte nie net staal vir die terugbetaling van passasiers nie, maar ook vir moontlike skadevergoedingseise. Pieter Walters, ŉ prokureur van Barnard Incorporated Attorneys in Centurion, meen passasiers kan moontlik aanvoer dat hulle skade gely het weens die skielike opskorting van ŉ vlug indien dit beteken het dat hul bykomende koste moes aangaan om byvoorbeeld alternatiewe reisreëlings te tref. Walters waarsku ook dat passasiers skade kon ly indien die opskorting van hul vlug tot ander geldelike verliese gelei het. Die verlies aan inkomste van ŉ passasier wat weens ŉ opgeskorte vlug nie ’n geleentheid kon bywoon waarmee hulle ŉ inkomste sou kon genereer nie, is maar een voorbeeld van ŉ moontlike skadevergoedingseis, sê Walters. Hy wys egter daarop dat skadevergoedingseise oor die algemeen op ŉ individuele grondslag beoordeel moet word aangesien “die feite met betrekking tot elke individuele saak ŉ impak sal hê op die lewensvatbaarheid en kwantum van so ŉ moontlike eis”.